Lasbrief dalk uitgereik vir Zuma se seunEdward Zuma Foto: IOL Die polisie in KwaZulu-Natal kon Sondag nie bevestig of ŉ lasbrief vir die inhegtenisneming van pres. Jacob Zuma se oudste seun, Edward, uitgereik is nie. Die Sunday Independent het berig dat ŉ lasbrief vir Zuma (39) uitgereik is nadat hy glo versuim het om onderhoud te betaal vir sy kind. Hy het glo ook versuim om ŉ paar keer in die hof te verskyn, selfs nadat hy dagvaardings daaroor ontvang het. Die lasbrief is glo op 23 Junie in die Pietermaritzburg-onderhoudhof uitgereik en die polisie het dit in Durban-Noord, waar Edward se huis is, bedien. “Ons kan eers môre [Maandag] volledige besonderhede verskaf,” het maj. Thulani Zwane, woordvoerder van die polisie, aan die koerant gesê. Hy het bevestig die polisie sal bepaal of ŉ lasbrief uitgereik is en aan die polisiestasie oorhandig is. “Ek het met die stasiebevelvoerder gepraat wat nie dadelik daarvan kennis gedra het nie.” Edward Zuma het glo aan die Sunday Independent gesê hy weet glad nie van die dagvaardings of die lasbrief vir sy inhegtenisneming nie.